Fico, Robert, predseda vlády SR (2024-01-25):
Ďakujem pekne za otázku, pán poslanec. Možno by bolo vhodné, keby sme najskôr sa porozprávali v Národnej rade o tom, čo ste všetko robili pred ostatnými parlamentnými voľbami, a ja verím, že to bude predmetom verejného záujmu, pretože bolo by celkom správne, keby dnes došli veľké skupiny Rómov, keď sa už tak bojíte toho vyjadrenia Cigáňov, pred váš dom, pred dom pána Matoviča a pýtali sa, kde je tých 500 eur, čo ste im sľubovali za hlas, ktorý vám nakoniec odovzdali. Rovnako bude potrebné preskúmať, a nie sme od toho ďaleko, môžete sa usmievať, koľko chcete, možno budete šokovaný, ako prebiehalo uplácanie Rómov vo volebnej kampani, objavujú sa prví svedkovia, ktorí hovoria, koľko peňazí zobrali, ako to bolo celé organizované. A keby v tomto štáte ale existovala elementárna spravodlivosť, pán poslanec, tak výsledok vašej politickej strany je vyhlásený za neplatný, musíte vrátiť všetky peniaze do štátneho rozpočtu a vaše mandáty by sa mali prerátať medzi ostatné politické strany. Toto by bola spravodlivosť, keby takéto niečo bolo, ale minimálne urobíme všetko pre to, aby sa verejnosť dozvedela, ako ste podplácali, korumpovali a sľubovali, pretože bez hlasov Rómov, Cigáňov, by ste nikdy v Národnej rade Slovenskej republiky neboli. (Potlesk.) Teraz k podstate vašej otázky. Pán poslanec, dlhé roky bol splnomocnencom vlády pre Rómov na Slovensku predstaviteľ vášho politického spektra. Nemyslím vašej strany, ale teda opozičných politických strán. Aj keď sme boli vo vláde, tak to boli ľudia z opozície. No ja teda nevidím žiadne rady Rómov, ktorí by čakali pred fabrikami, napríklad automobilkami, ktoré potrebujú obrovské množstvo nových zamestnancov, že by mali chuť teraz sa zaradiť do pracovného procesu, preto vám chcem povedať, že téma nedostatku pracovnej sily na Slovensku sa stáva obrovskou prioritou pre novú vládu. Čo môžeme pre to urobiť? Vláda schválila pred niekoľkými týždňami rozhodnutie, že ideme predložiť do Národnej rady, ale súčasne to bude robiť aj vláda cez vládne nariadenie a vyhlášky, celý rad vládnych predpisov, ktoré výrazne skrátia povoľovacie procesy pre legálnych migrantov. My reálne máme obrovský nedostatok pracovnej sily. Dnes som sa stretol s predstaviteľmi výrobcov automobilov, ktorí avizujú, že pokiaľ nevyriešime tento problém, nehovoriac o elektromobilite, ktorá je dnes európskym a svetovým trendom, tak z obrovskej výhody Slovenska, pokiaľ ide o výrobu áut, budeme mať obrovskú hospodársku tragédiu. Za týchto podmienok chceme, aby legálna migrácia z tretích krajín bola zabezpečovaná krátkymi povoľovacími procesmi, ale rovnako sme konštatovali a budeme na tom trvať, že budeme prizývať zamestnancov zo zahraničia iba za podmienky, že využijeme všetky domáce možnosti, ktoré máme. Je fakt, že miera nezamestnanosti na Slovensku nie je vysoká a ešte je iný fakt, že predovšetkým sú to ľudia, ktorí sú dlhodobo nezamestnaní a ich zaradenie do pracovného procesu je mimoriadne náročné. A netreba si dávať ani servítky pred ústa, ani dávať si okuliare a musíme povedať, že medzi týchto dlhodobo nezamestnaných bez akejkoľvek možnosti uplatnenia na reálnom pracovnom trhu patria predovšetkým naši rómski spoluobčania. Áno, rozmýšľame ako zaradiť ľudí, určite budeme potrebovať menej kvalifikovanú pracovnú silu na rôzne práce, ktoré sa týkajú čistenia vodných tokov a podobné práce a po rozhovore s ministrom práce, rodiny a sociálnych vecí chceme predstaviť nový systém rôznych aktivačných prác, chceme predstaviť celý systém ponúk, ktoré budú dostávať rómski spoluobčania, a myslím si, že pomaly sa blížime k bodu, kedy budeme hovoriť, že nemôžte mať vo svojom živote iba práva, ale musíte, musíte mať aj povinnosti. Fakt je ale ten, že pokus nechať splnomocnenca vlády Slovenskej republiky za opozíciu pre Rómov kompletne zlyhal. Niekoľko rokov ste mali plne pod kontrolou rómsku problematiku, neurobili ste nič, máme tu len ďalšiu generáciu Rómov bez budúcnosti, bez perspektívy, bez možnosti sa zamestnať, a preto naša vláda sa bude k týmto otázkam stavať podstatne pragmatickejšie, ako to robili predchádzajúce vlády. Viem, že narazíme aj na... (Prerušenie vystúpenia časomerom.)